b'\n_START_ARTICLE_\nSl\xc4\x83nic-Moldova\n_START_SECTION_\nGeografie\n_START_PARAGRAPH_\nOra\xc8\x99ul se afl\xc4\x83 \xc3\xaen partea de sud-vest a jude\xc8\x9bului, la limita cu jude\xc8\x9bul Covasna, \xc3\xaen bazinul r\xc3\xa2ului Sl\xc4\x83nic (un afluent al Trotu\xc8\x99ului), la poalele Mun\xc8\x9bilor Nemira din Carpa\xc8\x9bii Orientali, la o altitudine de circa 530\xc2\xa0m, \xc3\xaentr-o vale \xc3\xaenconjurat\xc4\x83 de p\xc4\x83duri de fagi \xc8\x99i brazi. Ora\xc8\x99ul este deservit de \xc8\x99oseaua na\xc8\x9bional\xc4\x83 DN12B, care duce spre nord-est la T\xc3\xa2rgu Ocna, unde se termin\xc4\x83 \xc3\xaen DN12A. Pe teritoriul ora\xc8\x99ului se afl\xc4\x83 dou\xc4\x83 zone protejate: calcarele cu Litothamnius din localitatea Cire\xc8\x99oaia, \xc8\x99i tuful de la Falc\xc4\x83u. Localitatea de re\xc8\x99edin\xc8\x9b\xc4\x83 a ora\xc8\x99ului este sta\xc8\x9biune cu sezon permanent cu o clim\xc4\x83 intramontan\xc4\x83-depresionar\xc4\x83 temperat\xc4\x83.\n_START_SECTION_\nGeologie\n_START_PARAGRAPH_\nCompozi\xc8\x9bia \xc8\x99i structura solului const\xc4\x83 \xc3\xaen terenuri ter\xc8\x9biare vechi. \xc3\x8en mod special, dou\xc4\x83 forma\xc8\x9biuni r\xc4\x83sp\xc3\xa2ndite \xc3\xaen Carpa\xc8\x9bii Orientali alterneaz\xc4\x83 de la gura r\xc3\xa2ului p\xc3\xa2n\xc4\x83 dincolo de izvoarele din sta\xc8\x9biune, acestea fiind gresia de Kliwa sau Tise\xc8\x99ti \xc8\x99i \xc8\x99isturile disodilice cu schelete de pe\xc8\x99ti, ambele apar\xc8\x9bin\xc3\xa2nd perioadei oligocenice, iar spre partea muntoas\xc4\x83 mai sus de izvoare, alc\xc4\x83tuind mai ales masivul \xc8\x98andorului se remarc\xc4\x83 o alt\xc4\x83 forma\xc8\x9biune mai veche: gresia de Uz sau de Tarc\xc4\x83u, ca v\xc3\xa2rst\xc4\x83 apar\xc8\x9bin\xc3\xa2nd perioadei eocenice. Toate aceste forma\xc8\x9biuni de\xc8\x9bin propriet\xc4\x83\xc8\x9bi deosebite, \xc3\xaen special gresia de Tise\xc8\x99ti. Aceasta este format\xc4\x83 din straturi puternice de gresie fin\xc4\x83, silicioas\xc4\x83, fiind foarte dur\xc4\x83. Se presupune a fi format\xc4\x83 din cimentarea nisipurilor unei plaje marine \xc3\xaen continu\xc4\x83 retragere \xc3\xaen timpurile ter\xc8\x9biare vechi._NEWLINE_\xc8\x98isturile disodilice \xc8\x99i menelitice stau la baza gresiei de Tise\xc8\x99ti, apar\xc8\x9bin\xc3\xa2nd unui oligocen mediu. Straturile sunt sub\xc8\x9biri, de culoare brun\xc4\x83, mai rar cenu\xc8\x99ie, av\xc3\xa2nd o baz\xc4\x83 puternic\xc4\x83 argiloas\xc4\x83 cu straturile de menelit\xc4\x83 \xc8\x99i de alte substan\xc8\x9be silicioase impregnate cu substan\xc8\x9be organice (s\xc4\x83ruri \xc8\x99i al\xc8\x9bi corpi cum ar fi pe\xc8\x99ti fosiliza\xc8\x9bi, \xc3\xaen special schelete \xc8\x99i solzi, remarcate \xc3\xaen straturile deschise de l\xc3\xa2ng\xc4\x83 hotelul Racovi\xc8\x9b\xc4\x83). Straturile fiind bogate \xc3\xaen substan\xc8\x9be bituminoase, se presupune a proveni din maluri sapropelice de natur\xc4\x83 lagunar\xc4\x83 ori de \xc8\x9b\xc4\x83rm de mare, transformate radical de-a lungul timpului prin c\xc4\x83ldura \xc8\x99i presiunea la care au fost supuse._NEWLINE_B\xc4\x83ile Sl\xc4\x83nic sunt a\xc8\x99ezate \xc3\xaen totalitate \xc3\xaen cuprinsul \xc8\x99isturilor disodelice, acest fapt explic\xc4\x83 at\xc3\xa2t deschiderea relativ larg\xc4\x83 \xc8\x99i posibilitatea a\xc8\x99ez\xc4\x83rii prielnice unei a\xc8\x99ez\xc4\x83ri c\xc3\xa2t \xc8\x99i provenien\xc8\x9ba con\xc8\x9binutului \xc8\x99isturilor \xc3\xaen s\xc4\x83ruri, acestea la r\xc3\xa2ndul lor captate de apele izvoarelor, duc\xc3\xa2nd la fenomenul de disolu\xc8\x9bie._NEWLINE_\xc3\x8entre culmea Dobrului \xc8\x99i coama Che\xc8\x99che\xc8\x99ului, valea Sl\xc4\x83nicului creeaz\xc4\x83 o mare despic\xc4\x83tur\xc4\x83 \xc3\xaen forma\xc8\x9biunea gresiei de Uz, care d\xc4\x83 o impresie vizual\xc4\x83 de masivitate, \xc3\xaentre punctul \xe2\x80\x9eCascad\xc4\x83\xe2\x80\x9d spre fundul v\xc4\x83ii \xc8\x99i pe v\xc4\x83ile afluen\xc8\x9bilor. Gresia de Uz fiind poroas\xc4\x83, de culoare g\xc4\x83lbui-cenu\xc8\x99ie, con\xc8\x9bin\xc3\xa2nd mult calcar, aceasta poate sustrage circula\xc8\x9bia apelor superficiale, rezult\xc3\xa2nd pante neobi\xc8\x99nuit de mari ce se pot observa pe dealurile Dobrului, Che\xc8\x99che\xc8\x99ului, Pufului etc._NEWLINE_Pe valea Sl\xc4\x83nicului se remarc\xc4\x83 raportul celor dou\xc4\x83 zone principale ale Carpa\xc8\x9bilor Orientali: zona intern\xc4\x83 \xc8\x99i cea marginal\xc4\x83 a fli\xc8\x99ului. Totodat\xc4\x83 se poate observa c\xc4\x83 p\xc4\x83turile vechi ter\xc8\x9biare au fost supuse unor fr\xc4\x83m\xc3\xa2nt\xc4\x83ri violente, \xc3\xaen unele locuri \xc3\xaen arhitectura scoar\xc8\x9bei exist\xc4\x83 o linie tectonic\xc4\x83 de contact anormal a forma\xc8\x9biunilor fli\xc8\x99ului, \xc3\xaen preajma deschiderii izvoarelor minerale ale b\xc4\x83ilor, ceea ce le face compozi\xc8\x9bia chimic\xc4\x83 unic\xc4\x83 at\xc3\xa2t \xc3\xaen \xc8\x9bar\xc4\x83 c\xc3\xa2t \xc8\x99i \xc3\xaen Europa. Apele carbonate cu degajare de dioxid de carbon c\xc3\xa2t \xc8\x99i tufurile calcaroase din proximitatea izvorului nr. 1 prezint\xc4\x83 \xc3\xaen cantit\xc4\x83\xc8\x9bi mici dioxid de c\xc4\x83rbune (c\xc3\xa2ndva \xc3\xaen propor\xc8\x9bii mai mari), ce ajung \xc3\xaen apele minerale din preajma sta\xc8\x9biunii. Originea lor, lu\xc3\xa2nd \xc3\xaen calcul linia tectonic\xc4\x83 din apropiere, poate fi rezultat\xc4\x83 \xc3\xaen urma unor fenomene post-vulcanice, fiind un fenomen izolat de mofetele din lan\xc8\x9bul eruptiv din Transilvania._NEWLINE_O parte din apele izvoarelor minerale aveau o temperatur\xc4\x83 mai crescut\xc4\x83 \xc3\xaen trecut. Pe parcursul ie\xc8\x99irii la suprafa\xc8\x9b\xc4\x83 apele preiau dioxid de carbon. S-a remarcat \xc8\x99i o anumit\xc4\x83 radioactivitate (dovedit\xc4\x83 de doctorii Dragomir Hurmuzescu \xc8\x99i N. Patriciu), fiind pus\xc4\x83 pe seama emana\xc8\x9biilor din profunzimi, u\xc8\x99urate \xc3\xaen ascensiunea lor de linia de disloca\xc8\x9bie._NEWLINE_Relieful regiunii prezint\xc4\x83 un contrast izbitor de forme. Pantele de peste 200 m sunt anevoioase \xc8\x99i uneori imposibil de urcat. De la altitudinea de 600 m \xc3\xaen zona izvoarelor principale ale r\xc3\xa2ului \xc8\x99i la 700 m \xc3\xaen zona b\xc4\x83ilor orizonturile se deschid, iar pantele abrupte devin mai domoale p\xc3\xa2n\xc4\x83 spre creste._NEWLINE_Culmea de sud, de pe partea dreapt\xc4\x83 r\xc3\xa2ului Sl\xc4\x83nic, este mai unitar\xc4\x83 \xc8\x99i e cuprins\xc4\x83 \xc3\xaentre v\xc3\xa2rful Co\xc8\x99na (cu form\xc4\x83 conic\xc4\x83) \xc8\x99i golul P\xc4\x83ltini\xc8\x99, de la sud de sta\xc8\x9biune, asem\xc4\x83n\xc3\xa2ndu-se cu un plai slab ondulat, cu podi\xc8\x99uri largi (Saro\xc8\x99a) \xc8\x99i cu piscuri mai \xc3\xaen\xc4\x83l\xc8\x9bate. \xc3\x8entre cele dou\xc4\x83 v\xc3\xa2rfuri (Co\xc8\x99na \xe2\x80\x93 772 m \xc8\x99i Pan\xc8\x9birul \xe2\x80\x93 772 m) plaiul se men\xc8\x9bine la altitudinea de 700 m. Se mai remarc\xc4\x83 v\xc3\xa2rfurile Ungureanu (779 m), Bolohan (764 m), Vr\xc3\xa2nceanul (781 m)._NEWLINE_Culmea de nord, care \xc3\xaencepe de la T\xc3\xa2rgu Ocna de pe v\xc3\xa2rfurile M\xc4\x83gura Ocnei \xc8\x99i Rogojinoaia, are o identitate perfect\xc4\x83 de form\xc4\x83 \xc8\x99i \xc3\xaen\xc4\x83l\xc8\x9bime precum \xc8\x99i culmea sudic\xc4\x83. Prezint\xc4\x83 v\xc3\xa2rfurile: Cire\xc8\x99oaia (772 m) \xc8\x99i Pan\xc8\x9birul (720 m). O curm\xc4\x83tur\xc4\x83 a culmii se vede la Cerdac, f\xc4\x83cut\xc4\x83 de p\xc3\xa2r\xc3\xa2ul B\xc3\xa2tca. O \xc3\xaen\xc4\x83l\xc8\x9bare brusc\xc4\x83 de aproximativ 150-200 m se observ\xc4\x83 pentru ambele culmi, cu v\xc3\xa2rfurile Pravila la nord \xc8\x99i P\xc4\x83ltini\xc8\x99 la sud c\xc3\xa2t \xc8\x99i pentru culmile din jurul sta\xc8\x9biunii._NEWLINE_Numero\xc8\x99i afluen\xc8\x9bi ai r\xc3\xa2ului Sl\xc4\x83nic despart creste netede cu podi\xc8\x99uri relativ largi, ce se men\xc8\x9bin \xc3\xaentre 850-1000 m altitudine. La N-V de sta\xc8\x9biune se ridic\xc4\x83 pantele abrupte ale Pufului (930 m), l\xc4\x83s\xc3\xa2nd \xc3\xaen \xc3\xaemprejurul s\xc4\x83u un larg podi\xc8\x99 (850 m) de la care pleac\xc4\x83 o culme slab ondulat\xc4\x83, l\xc4\x83s\xc3\xa2ndu-se spre r\xc3\xa2ul Dofteana cu culmea Che\xc8\x99che\xc8\x99ului iar la nord-vest o alt\xc4\x83 culme de aceea\xc8\x99i \xc3\xaen\xc4\x83l\xc8\x9bime ce se \xc3\xaendreapt\xc4\x83 c\xc4\x83tre v\xc3\xa2rfurile \xc8\x98andor \xc8\x99i Nemira. De la v\xc3\xa2rful Puf, coama Che\xc8\x99che\xc8\x99ului este \xc3\xaendreptat\xc4\x83 \xc3\xaen dou\xc4\x83 trepte tot c\xc4\x83tre v\xc3\xa2rful \xc8\x98andor. Pe partea dreapt\xc4\x83 se remarc\xc4\x83 culmi scurte ca \xc8\x98ivie cu v\xc3\xa2rful Cerbului, P\xc4\x83ltini\xc8\x99ul cu Cernica \xc8\x99i mai sus plaiul neted al Dobrului._NEWLINE_Valea Sl\xc4\x83nicului se \xc3\xaenvecineaz\xc4\x83 dincolo de crestele cele mai mari cu valea P\xc3\xa2r\xc3\xa2ului Negru, afluent al r\xc3\xa2ului Olt. \xc3\x8en\xc4\x83l\xc8\x9bimea mare a culmilor de unde pornesc izvoarele r\xc3\xa2ului Sl\xc4\x83nic (Che\xc8\x99che\xc8\x99, Zsiros, Heveder, Pescarului) \xc8\x99i din defileele formate \xc3\xaen gresia de Uz, compun un peisaj s\xc4\x83lbatic. Toate aceste culmi sunt picioarele masivului \xc8\x98andor (1639 m) sau ale crestei principale desp\xc4\x83r\xc8\x9bitoare de ape ale Muntelui Lung (Czengo-Ponk \xe2\x80\x93 1398 m) care are o direc\xc8\x9bie aproape N-S, duc\xc3\xa2nd spre v\xc3\xa2rful Moghioro\xc8\x99 de l\xc3\xa2ng\xc4\x83 Bre\xc8\x9bcu.\n_START_SECTION_\nClimat\n_START_PARAGRAPH_\nSta\xc8\x9biunea se afl\xc4\x83 la ad\xc4\x83post de curen\xc8\x9bii de aer, fiind aflat\xc4\x83 \xc3\xaen versantul estic al Carpa\xc8\x9bilor Orientali. Se remarc\xc4\x83 un climat de tranzi\xc8\x9bie \xc3\xaentre dealuri \xc8\x99i subalpin, cu veri pu\xc8\x9bin mai reci (17,8 \xc2\xb0C, media temperaturii \xc3\xaen luna iulie) \xc8\x99i ierni bl\xc3\xa2nde (-4 \xc2\xb0C, media temperaturii \xc3\xaen luna ianuarie), fiind avantajat\xc4\x83 fa\xc8\x9b\xc4\x83 de alte sta\xc8\x9biuni situate \xc3\xaen depresiunile Carpa\xc8\x9bilor._NEWLINE_Aerul este puternic ionizat, bogat \xc3\xaen aerosoli r\xc4\x83\xc8\x99ino\xc8\x99i \xc8\x99i aroma\xc8\x9bi.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Sl\xc4\x83nic-Moldova se ridic\xc4\x83 la 4.198 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.996\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (96,02%). Pentru 3,69% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt romano-catolici (59,55%), cu o minoritate de ortodoc\xc8\x99i (36,33%). Pentru 3,69% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Sl\xc4\x83nic-Moldova - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\n\xc3\x8enceputuri\n_START_PARAGRAPH_\nOra\xc8\x99ul face parte din genera\xc8\x9bia localit\xc4\x83\xc8\x9bilor moderne ce \xc3\xae\xc8\x99i are originea \xc3\xaen prima jum\xc4\x83tate a secolului al XIX-lea. \xc3\x8enceputul organiz\xc4\x83rii nucleului actualului ora\xc8\x99 este datorit\xc4\x83 descoperirii, \xc3\xaen anul 1800 de c\xc4\x83tre serdarul Mih\xc4\x83iluc\xc4\x83 a dou\xc4\x83 izvoare minerale (nr. 1 \xc8\x99i nr. 2). Organizarea unei sta\xc8\x9biuni balneare a durat mai multe decenii, datorit\xc4\x83 condi\xc8\x9biilor social-economice. Teritoriul ocupat de izvoarele minerale, \xc3\xaempreun\xc4\x83 cu fondul forestier \xc3\xaenvecinat, a fost luat \xc3\xaen posesie de mai mul\xc8\x9bi proprietari, care n-ai manifestat interes pentru punerea \xc3\xaen valoare a apelor minerale. A\xc8\x99a se explic\xc4\x83 faptul c\xc4\x83 localitatea Sl\xc4\x83nic nu este \xc3\xaenscris\xc4\x83 \xc3\xaen h\xc4\x83r\xc8\x9bile Moldovei (F. W. von Bawr, 1781, Hora von Otzelowitz, 1890)._NEWLINE_Cea mai veche men\xc8\x9bionare provine din anul 1757 c\xc3\xa2nd acest teritoriu apar\xc8\x9binuse domnitorului Constantin Cehan Racovi\xc8\x9b\xc4\x83, fiul domnitorului Mihai Racovi\xc8\x9b\xc4\x83. Mai t\xc3\xa2rziu, Serdarul Mihalache Spiridon, numit \xc8\x99i Serdarul Mih\xc4\x83iluc\xc4\x83, slujitor al domnitorului, a luat \xc3\xaen arend\xc4\x83 mo\xc8\x99ia domneasc\xc4\x83. La \xc3\xaenceputul arendei nu se cuno\xc8\x99tea valea dec\xc3\xa2t de v\xc3\xa2n\xc4\x83tori. \xc3\x8en anul 1800 serdarul a descoperit primul izvor a c\xc4\x83rui ap\xc4\x83 i s-a p\xc4\x83rut mai deosebit\xc4\x83, remarc\xc3\xa2nd gustul s\xc4\x83rat. Cu o alt\xc4\x83 ocazie, a mai g\xc4\x83sit alte dou\xc4\x83 izvoare \xc3\xaen aproprierea primului. Primul izvor l-a denumit \xe2\x80\x9eIzvorul No. 1\xe2\x80\x9d iar pe celelalte dou\xc4\x83 \xe2\x80\x9eNo. 2\xe2\x80\x9d \xc8\x99i \xe2\x80\x9eNo. 3\xe2\x80\x9d iar \xc3\xaen anul 1807 s-au mai g\xc4\x83sit \xc8\x99i altele. \xc3\x8en 1816 mitropolitul Veniamin Costache \xc8\x99i al\xc8\x9bi boieri au vizitat locul. \xc3\x8en urm\xc4\x83toarea perioad\xc4\x83 Mihalache Spiridon a ob\xc8\x9binut voia de de la Scarlat Callimachi de a str\xc4\x83muta 12 \xc8\x9b\xc4\x83rani pe valea Sl\xc4\x83nicului, scutindu-i de bir. Peste zece ani num\xc4\x83rul coloni\xc8\x99tilor a ajuns la 27 sub domnia lui Mihail Sturza iar \xc3\xaen anul 1836 la 50. \xc3\x8en acela\xc8\x99i timp antreprenorul b\xc4\x83ilor a fost obligat a construi 6 camere pentru pacien\xc8\x9bi iar locuitorii din Sl\xc4\x83nic, valea Oituzului \xc8\x99i \xc3\xaemprejurimi \xc3\xaentemeiaz\xc4\x83 Satu Nou \xc8\x99i Cerdac._NEWLINE_\xc3\x8en anul 1840 autorit\xc4\x83\xc8\x9bile au confiscat domeniul serdarului iar construc\xc8\x9biile realizate p\xc3\xa2n\xc4\x83 atunci au \xc3\xaenceput s\xc4\x83 se deterioreze. Grigore Alexandru Ghica a hot\xc4\x83r\xc3\xa2t s\xc4\x83 doneze \xc3\xaen anul 1851 proprietatea, unde se mai descoperiser\xc4\x83 izvoarele No. 6 \xc8\x99i 7, c\xc4\x83tre Epitropia Sf\xc3\xa2ntul Spiridon din Ia\xc8\x99i, cu o avere \xc3\xaensemnat\xc4\x83, pentru a \xc3\xaengriji \xc8\x99i dezvolta sta\xc8\x9biunea. \xc3\x8en trecut, proprietatea mai fusese \xc3\xaencredin\xc8\x9bat\xc4\x83 epitropiei de c\xc4\x83tre Cehan Racovi\xc8\x9b\xc4\x83, spre sf\xc3\xa2r\xc8\x99itul vie\xc8\x9bii sale._NEWLINE_Izvorul No. 1 a fost numit de c\xc4\x83tre serdarul Mih\xc4\x83iluc\xc4\x83 \xe2\x80\x9eSf. Mihai\xe2\x80\x9d, iar \xc3\xaen anii urm\xc4\x83tori, fiul acestuia, Mihail Nastasache a descoperit alte 7 izvoare minerale la poalele dealului M\xc4\x83gura, \xc3\xaentemeindu-se a doua sta\xc8\x9biune de pe valea Sl\xc4\x83nicului \xe2\x80\x9eB\xc4\x83ile Nastasachi\xe2\x80\x9d din T\xc3\xa2rgu Ocna. \xc3\x8en vara anului 1839 izvorul No. 4 de la Sl\xc4\x83nic a fost numit \xe2\x80\x9eSf. Ana\xe2\x80\x9d iar izvorul No. 5 \xe2\x80\x9eSf. Pantelimon\xe2\x80\x9d iar peste 5 ani un nou izvor descoperit (No. 6) a fost denumit \xe2\x80\x9eAlecu Ghica\xe2\x80\x9d, dup\xc4\x83 numele domnitorului Moldovei de la acel moment._NEWLINE_Dup\xc4\x83 trecerea \xc3\xaen posesia epitropiei, izvorul No. 7 descoperit \xc3\xaen anul 1852 a fost denumit \xe2\x80\x9eSf-ta Aglaia\xe2\x80\x9d iar izvorul No. 1 bis \xe2\x80\x9eAlexandru\xe2\x80\x9d._NEWLINE_Cea mai veche popula\xc8\x9bie a acestor locuri o reprezint\xc4\x83 ceang\xc4\x83ii \xc3\xaen majoritate, veni\xc8\x9bi cel mai probabil la jum\xc4\x83tatea secolului XVIII-la \xc3\xaen Gura Sl\xc4\x83nicului (cea mai veche a\xc8\x99ezare), mai departe Sl\xc4\x83nicelul, Satu Nou \xc8\x99i apoi Sl\xc4\x83nicul propriu-zis.\n_START_SECTION_\nDezvoltare\n_START_PARAGRAPH_\nOdat\xc4\x83 donat\xc4\x83 sta\xc8\x9biunea c\xc4\x83tre eforia casei Sf\xc3\xa2ntul Spiridon, s-a \xc3\xaenceput un proces de dezvoltare. \xc3\x8en aceast\xc4\x83 perioad\xc4\x83 s-au construit hotelurile \xe2\x80\x9eRacovi\xc8\x9b\xc4\x83\xe2\x80\x9d (\xc3\xaentre 1887-1912 \xc3\xaen amintirea donatorului de p\xc4\x83m\xc3\xa2nt), \xe2\x80\x9ePuf\xe2\x80\x9d, \xe2\x80\x9eCerbu\xe2\x80\x9d, \xe2\x80\x9eZimbru\xe2\x80\x9d, \xe2\x80\x9eNemira\xe2\x80\x9d, \xe2\x80\x9eFlorilor\xe2\x80\x9d, \xe2\x80\x9eOituz\xe2\x80\x9d, \xe2\x80\x9eCamelia\xe2\x80\x9d \xc8\x99i numeroase vile. S-a \xc3\xaenceput regularizarea cursului apei Sl\xc4\x83nicului prin \xc3\xaendiguiri \xc8\x99i construc\xc8\x9bia de poduri \xc8\x99i pode\xc8\x9be. S-au captat apele izvoarelor, s-a inaugurat izvorul \xe2\x80\x9eSf\xc3\xa2ntul Spiridon\xe2\x80\x9d \xc3\xaen anul 1895, s-au construit instala\xc8\x9bii moderne de de b\xc4\x83i, inhala\xc8\x9bii, pulveriza\xc8\x9bii, etc., s-a ridicat cazinoul dotat cu s\xc4\x83li de teatru \xc8\x99i concert, saloane de bal \xc8\x99i jocuri._NEWLINE_Arhitectura veche a hotelurilor \xc8\x99i vilelor se compune din balcoane, cerdacuri \xc8\x99i dantel\xc4\x83rii din lemn._NEWLINE_\xc3\x8en anul 1891 sta\xc8\x9biunea a fost vizitat\xc4\x83 de Carol I, r\xc4\x83m\xc3\xa2n\xc3\xa2nd impresionat de cele v\xc4\x83zute. \xc3\x8en perioada 1890-1916 a devenit cea mai de renume sta\xc8\x9biune balneoclimateric\xc4\x83 din \xc8\x9bar\xc4\x83._NEWLINE_Locul a fost vizitat de personalit\xc4\x83\xc8\x9bi ale vremii:  Wilhelm de Kotzebue, consulul Rusiei \xc3\xaen Moldova, Nicolae Gane, scriitori ca Ion Creang\xc4\x83, Alexandru Vlahu\xc8\x9b\xc4\x83 \xc8\x99i al\xc8\x9bii. La v\xc3\xa2rsta de 8 ani, George Enescu a sus\xc8\x9binut primul s\xc4\x83u concert la vioar\xc4\x83 \xc3\xaen sta\xc8\x9biune. _NEWLINE_La construc\xc8\x9bia \xc8\x99oselei T\xc3\xa2rgu Ocna-Sl\xc4\x83nic \xc3\xaen anul 1890 a contribuit \xc8\x99i inginerul Elie Radu, obiectivul necesit\xc3\xa2nd numeroase poduri, viaducte, ziduri de sprijin, apar\xc4\x83tori contra apelor, parape\xc8\x9bi pe marginile r\xc3\xa2pelor, etc._NEWLINE_La sf\xc3\xa2r\xc8\x99itul secolului al XIX-lea, existau pe teritoriul actual al ora\xc8\x99ului satele Cerdac \xc8\x99i B\xc4\x83ile Sl\xc4\x83nic, \xc3\xaen cadrul comunei T\xc3\xa2rgu Trotu\xc8\x99 din plasa Trotu\xc8\x99ul a jude\xc8\x9bului Bac\xc4\x83u. Anuarul Socec din 1925 consemneaz\xc4\x83 \xc3\xaenfiin\xc8\x9barea \xc3\xaen aceea\xc8\x99i plas\xc4\x83 a comunei Sl\xc4\x83nic, cu satele B\xc4\x83ile Sl\xc4\x83nic, Biserica, Satu Nou \xc8\x99i Cerdac, av\xc3\xa2nd \xc3\xaen total 215 locuitori.\n_START_SECTION_\nDistrugerea \xc3\xaen Primul R\xc4\x83zboi Mondial\n_START_PARAGRAPH_\n\xc3\x8en timpul teatrului de opera\xc8\x9biuni militare din Primul R\xc4\x83zboi Mondial sta\xc8\x9biunea a fost distrus\xc4\x83, izvoarele, hotelul \xe2\x80\x9eRacovi\xc8\x9b\xc4\x83\xe2\x80\x9d \xc8\x99i diferite vile fiind ruinate._NEWLINE_De asemenea, a fost distrus\xc4\x83 \xc8\x99i uzina electric\xc4\x83.\n_START_SECTION_\nRefacerea\n_START_PARAGRAPH_\nDistrugerile masive create \xc3\xaen timpul r\xc4\x83zboiului au f\xc4\x83cut imposibil\xc4\x83 refacerea ei la scurt timp, lucr\xc4\x83rile \xc3\xaencep\xc3\xa2nd abia \xc3\xaen anul 1922. Eforia Sf. Spiridon a hot\xc4\x83r\xc3\xa2t, prin comisia format\xc4\x83 din epitropul Gr. Teodoru, generalul doctor Vicol \xc8\x99i inginerul Bal\xc8\x99 concesionarea sta\xc8\x9biunii pe un anumit num\xc4\x83r de ani unei societ\xc4\x83\xc8\x9bi str\xc4\x83ine \xc8\x99i \xc3\xaen acest sens s-au realizat c\xc3\xa2teva licita\xc8\x9bii, f\xc4\x83r\xc4\x83 rezultat deoarece ofertan\xc8\x9bii aveau preten\xc8\x9bii cu care eforia nu era de acord, cum ar fi concesionarea jocurilor de noroc._NEWLINE_S-a \xc3\xaenceput renovarea sta\xc8\x9biunii \xc3\xaen regie proprie \xc3\xaempreun\xc4\x83 cu unii proprietari de vile, prin amenajarea parcului, aleilor \xc8\x99i rondurilor \xc8\x99i montarea a 40 de felinare cu petrol pentru iluminare, solu\xc8\x9bie de moment p\xc3\xa2n\xc4\x83 la concesionarea uzinei electrice \xc3\xaen 1924 \xc3\xaen vederea repar\xc4\x83rii ei, fiind terminat\xc4\x83 \xc3\xaen anul 1927._NEWLINE_\xc3\x8en urm\xc4\x83torii ani s-a restaurat Casa Administra\xc8\x9biei b\xc4\x83ilor cu 19 camere, hotelul \xe2\x80\x9eDobru\xe2\x80\x9d cu 14 camere \xc8\x99i casa mic\xc4\x83 de b\xc4\x83i. S-au dezgropat osemintele eroilor c\xc4\x83zu\xc8\x9bi \xc3\xaen diferite locuri \xc8\x99i s-a amenajat Cimitirul Eroilor. Ulterior tot prin concesiune s-a construit de c\xc4\x83tre domnul Tomescu hotelul Central cu 3 etaje de l\xc3\xa2ng\xc4\x83 administra\xc8\x9bie, s-au ad\xc4\x83ugat 150 de b\xc4\x83nci \xc3\xaen parc iar cazinoul, dotat cu sala de muzic\xc4\x83 \xc8\x99i cu pavilionul restaurant, a fost restaurat._NEWLINE_S-a ref\xc4\x83cut analiza apelor minerale pentru b\xc4\x83i \xc8\x99i pentru b\xc4\x83ut.\n_START_SECTION_\nPerioada celui de-Al Doilea R\xc4\x83zboi Mondial\n_START_PARAGRAPH_\n\xc3\x8en ultimele luni al celui de-al Doilea R\xc4\x83zboi Mondial, la vila \xe2\x80\x9eRica\xe2\x80\x9d a avut re\xc8\x99edin\xc8\x9ba generalul colonel Johannes Frie\xc3\x9fner, comandantul Grupului de armate germane \xe2\x80\x9eUcraina de Sud\xe2\x80\x9d. Devenind ora\xc8\x99 de frontier\xc4\x83 cu ocazia Dictatului de la Viena, la hotelul \xe2\x80\x9eRacovi\xc8\x9b\xc4\x83\xe2\x80\x9d a fost ad\xc4\x83postit Comandamentul german al frontului \xe2\x80\x9eUcraina de Sud\xe2\x80\x9d, retras rapid \xc3\xaen a doua zi dup\xc4\x83 23 august 1944.\n_START_SECTION_\nPerioada postbelic\xc4\x83\n_START_PARAGRAPH_\nDup\xc4\x83 na\xc8\x9bionalizarea din 1948 sta\xc8\x9biunea intr\xc4\x83 \xc3\xaentr-o nou\xc4\x83 etap\xc4\x83 de dezvoltare, construindu-se cl\xc4\x83diri noi \xc8\x99i extinz\xc3\xa2ndu-se re\xc8\x9belele de ap\xc4\x83 \xc8\x99i \xc3\xaenc\xc4\x83lzire. S-a \xc3\xaenfiin\xc8\x9bat o linie permanent\xc4\x83 de autobuze \xc3\xaentre T\xc3\xa2rgu Ocna \xc8\x99i sta\xc8\x9biune iar \xc3\xaen anul 1964 s-a introdus televiziunea prin intermediul unui releu montat \xc3\xaen apropiere. S-a mai construit un complex alimentar, unul me\xc8\x99te\xc8\x99ug\xc4\x83resc \xc8\x99i magazine. S-a dezvoltat sanatoriul balnear \xc8\x99i s-a deschis o policlinic\xc4\x83 balnear\xc4\x83. Zona izvoarelor a fost a fost modernizat\xc4\x83 iar \xc3\xaen ultimii ani ai perioadei socialiste au fost construite o mofet\xc4\x83, camping, complex gospod\xc4\x83resc, etc._NEWLINE_\xc3\x8en 1950, comuna a trecut \xc3\xaen administrarea raionului T\xc3\xa2rgu Ocna din regiunea Bac\xc4\x83u, \xc8\x99i-a schimbat \xc3\xaen timp numele \xc3\xaen B\xc4\x83ile Sl\xc4\x83nic, dup\xc4\x83 satul de re\xc8\x99edin\xc8\x9b\xc4\x83, \xc8\x99i a c\xc4\x83p\xc4\x83tat statutul de ora\xc8\x99 raional; la r\xc3\xa2ndul s\xc4\x83u, satul Biserica (sau Biserica-Sl\xc4\x83nic) a fost rebotezat \xc3\xaen 1964 \xc3\xaen Cire\xc8\x99oaia. \xc3\x8en 1968, ora\xc8\x99ul a revenit la jude\xc8\x9bul Bac\xc4\x83u, re\xc3\xaenfiin\xc8\x9bat \xc8\x99i \xc8\x99i-a schimbat denumirea \xc3\xaen Sl\xc4\x83nic-Moldova._NEWLINE_\xc3\x8en continuare s-a sistematizat \xc3\xaen sta\xc8\x9biune zona locuin\xc8\x9belor personalului prin construc\xc8\x9bia unor blocuri de locuin\xc8\x9be \xc8\x99i s-a extins tratamentul pentru pacien\xc8\x9bii cu afec\xc8\x9biuni respiratorii prin deschiderea \xc3\xaen anul 1971 a unui sanatoriu subteran la Salina T\xc3\xa2rgu Ocna._NEWLINE_S-a mai \xc3\xaenfiin\xc8\x9bat Teatrul Popular de l\xc3\xa2ng\xc4\x83 Casa de Cultur\xc4\x83 dotat\xc4\x83 cu bibliotec\xc4\x83 \xc8\x99i club, s-au amenajat terenuri de sport, o popic\xc4\x83rie, parc de distrac\xc8\x9bii pentru copii, s\xc4\x83li de jocuri mecanice._NEWLINE_\xc3\x8en ultima parte a anilor 1980 sta\xc8\x9biunea a g\xc4\x83zduit anual 75.000 de turi\xc8\x99ti \xc8\x99i pacien\xc8\x9bi, fa\xc8\x9b\xc4\x83 de nivelul anilor 1960 cu 30.000 de oameni, devenind o sta\xc8\x9biune de tratament hidromineral cu caracter permanent._NEWLINE_\xc3\x8en 1971 a fost construit hotelul \xe2\x80\x9ePerla\xe2\x80\x9d, fiind cel mai mare hotel din sta\xc8\x9biune cu o capacitate de 174 de locuri. Acesta este dotat cu dou\xc4\x83 restaurante, bar, salon de recep\xc8\x9bie, microbaz\xc4\x83 de tratament, cabinete de consulta\xc8\x9bii de balneologie \xc8\x99i geriatrie, etc._NEWLINE_\xc3\x8en anul 1987 a fost inaugurat Complexul turistic \xe2\x80\x9eCerdac\xe2\x80\x9d, care cuprindea un restaurant, grup gospod\xc4\x83resc \xc8\x99i spa\xc8\x9bii de cazare.\n_START_SECTION_\nMonumente istorice\n_START_PARAGRAPH_\nLa Sl\xc4\x83nic-Moldova se afl\xc4\x83 cazinoul construit \xc3\xaen 1894, monument istoric de arhitectur\xc4\x83 de interes na\xc8\x9bional. \xc3\x8en rest, alte dou\xc4\x83 obiective din ora\xc8\x99 sunt incluse \xc3\xaen lista monumentelor istorice din jude\xc8\x9bul Bac\xc4\x83u ca monumente de interes local: fosta prim\xc4\x83rie din strada Vasile Alecsandri nr. 2 (construit\xc4\x83 \xc3\xaentre 1870 \xc8\x99i 1890) este clasificat\xc4\x83 ca monument de arhitectur\xc4\x83; iar pl\xc4\x83cu\xc8\x9ba memorial\xc4\x83 de la Izvorul 1 (plasat\xc4\x83 \xc3\xaen 1927) este clasificat\xc4\x83 ca monument memorial sau funerar.\n_START_SECTION_\nApele minerale\n_START_PARAGRAPH_\nSta\xc8\x9biunea este renumit\xc4\x83 pentru izvoarele sale de ape carbonate, bicarbonatate, u\xc8\x99or sulfuroase, clorate, sodice, hipertonice, hipotonice \xc8\x99i oligominerale.  _NEWLINE_\xc3\x8en 1852 s-au efectuat primele teste chimice, p\xc3\xa2n\xc4\x83 atunci apele fiind \xc3\xaentrebuin\xc8\x9bate la \xc3\xaent\xc3\xa2mplare. iar \xc3\xaen 1877 au ap\xc4\x83rut primele instala\xc8\x9bii balneare. De-a lungul timpului, calit\xc4\x83\xc8\x9bile apelor minerale descoperite aici au fost confirmate prin medaliile ob\xc8\x9binute la expozi\xc8\x9biile interna\xc8\x9bionale de la Paris, Viena sau Frankfurt pe Main. Speciali\xc8\x99tii le-au comparat cu apele minerale de la Karlovy Vary, Marienbad, Aix-la-Chapelle, Vichy, Aix-les-Bains etc.  _NEWLINE_Cercet\xc4\x83torii dr. G. Tudoran \xc8\x99i dr. C. B\xc4\x83lt\xc4\x83ceanu au remarcat \xc3\xaen anul 1924, dup\xc4\x83 realizarea unor studii, c\xc4\x83 \xe2\x80\x9eapele de la Sl\xc4\x83nic reprezint\xc4\x83 o asociere fericit\xc4\x83, pus\xc4\x83 la \xc3\xaendem\xc3\xa2na medicului pentru a trata mai toate bolile de stomac, intestine, ficat, boli de nutri\xc8\x9bie; este un capriciu al naturii; s-a spus ca la Sl\xc4\x83nic s\xc4\x83 fie izvoare pentru toate bolile aparatului digestiv, cum nu exist\xc4\x83 \xc3\xaen nici o sta\xc8\x9biune din lume.\xe2\x80\x9d  _NEWLINE_Botezat\xc4\x83 \xe2\x80\x9ePerla Moldovei\xe2\x80\x9d, Sl\xc4\x83nic Moldova asigur\xc4\x83 tratament pentru tulbur\xc4\x83ri digestive (gastrite cronice hipoacide  \xc8\x99i hiperacide, ulcere gastrice \xc8\x99i duodenale, la un interval de cel pu\xc8\x9bin 3 ani de la faza dureroas\xc4\x83, afec\xc8\x9biuni stomacale postchirurgicale, colite cronice atipice, colon inflamabil, constipa\xc8\x9bie cronic\xc4\x83), boli hepatobiliare (dischinezie biliar\xc4\x83, colicistit\xc4\x83 cronic\xc4\x83, indiferent de calculi, st\xc4\x83ri postoperatorii \xc3\xaen boli ale ficatului), boli metabolice \xc8\x99i nutri\xc8\x9bionale (diabet melitus, forme u\xc8\x99oare \xc8\x99i intermediare, obezitate), boli ale rinichiului \xc8\x99i urinare (st\xc4\x83ri de dup\xc4\x83 tratamentul infec\xc8\x9biilor urinare, acolo unde nu au existat leziuni sau deregl\xc4\x83ri renale).  _NEWLINE_Cura extern\xc4\x83 cu apele minerale de la Sl\xc4\x83nic Moldova ajut\xc4\x83 la tratamentul bolilor reumatismale degenerative \xc8\x99i diartritice, al celor cardiovasculare \xc8\x99i respiratorii (astma alergic\xc4\x83, traheobron\xc8\x99ite cronice, rinosinuzite cronice, emfizem pulmonar), tratamentul bolilor endocrine (st\xc4\x83ri prepubertale la copii hiperreactivi), al bolilor ginecologice (sindrom ovarian menopauzal) \xc8\x99i al altor boli. Pentru cura intern\xc4\x83 cu ap\xc4\x83 mineral\xc4\x83 se recomand\xc4\x83 izvoarele nr. 1, nr. 8 \xc8\x99i 8 Bis (aflate \xc3\xaen acela\xc8\x99i pavilion) \xc8\x99i izvoarele nr. 1 bis, nr. 3 \xc8\x99i nr. 10 (aflate \xc3\xaentr-un alt pavilion). Aici exist\xc4\x83 instala\xc8\x9bii pentru b\xc4\x83i calde \xc3\xaen cada cu ap\xc4\x83 mineral\xc4\x83, instala\xc8\x9bii pentru terapie respiratorie (aerosoli \xc8\x99i inhala\xc8\x9bii), electroterapie \xc8\x99i hidroterapie, bazine pentru kinetoterapie, mofete, instala\xc8\x9bii pentru tratamentul anumitor boli vasculare periferice, \xc8\x99i pentru gimnastica medical\xc4\x83.  _NEWLINE_Pacien\xc8\x9bii pot ajunge cu autocarul la T\xc3\xa2rgu Ocna (18\xc2\xa0km), unde exist\xc4\x83 un sanatoriu balnear subteran, cu un microclimat de salin\xc4\x83 \xc8\x99i o sta\xc8\x9bie de \xc3\xaembuteliere a apei minerale. Sta\xc8\x9biunea dispune de numeroase hoteluri \xc8\x99i vile \xc8\x99i de un complex sanatorial.'